અમદાવાદ: ઓક્ટ્રોયની આવક બંધ થયા બાદ કોર્પોરેશનનો નાણાં રળી આપનાર એકમાત્ર કમાઉ દીકરો પ્રોપર્ટી ટેક્સ વિભાગ રહ્યો છે. પ્રોપર્ટી ટેક્સની આવકથી તંત્રના નાગરિકોને પ્રાથમિક સુખાકારીનાં કામો આગળ ધપી શકે છે. કેટલાક મહત્ત્વપૂર્ણ પ્રોજેક્ટ પણ સત્તાધીશો પ્રોપર્ટી ટેક્સની આવકના જોર ઉપર જ અમલમાં મૂકે છે. તેમ છતાં કમનસીબ બાબત એ છે કે પ્રોપર્ટી ટેક્સ વિભાગ પ્રત્યે દુર્લક્ષ સેવાય છે. આ તો ઠીક, પ્રોપર્ટી ટેક્સનાં રહેણાકનાં બિલોનું વિતરણ સુધ્ધાં અસહ્ય વિલંબમાં મુકાયું છે.